ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
(πρώτο τμήμα)
της 31ης Μαρτίου 2009
Υπόθεση F-146/07
Luigi Marcuccio
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Αίτημα διεξαγωγής έρευνας για ατύχημα που φέρεται να υπέστη ο προσφεύγων – Αγωγή αποζημιώσεως – Προσφυγή-αγωγή προδήλως στερούμενη νομικού ερείσματος – Προδήλως απαράδεκτο»
Αντικείμενο: Προσφυγή-αγωγή, ασκηθείσα δυνάμει των άρθρων 236 ΕΚ και 152 EA, με την οποία ο L. Marcuccio ζητεί, μεταξύ άλλων, να ακυρωθεί
η απόφαση της Επιτροπής περί απορρίψεως του αιτήματός του για διεξαγωγή έρευνας όσον αφορά περιστατικό κατά τον χρόνο που
υπηρετούσε στην αντιπροσωπεία της Επιτροπής στην Αγκόλα, καθώς και να αποκατασταθεί η ζημία την οποία φέρεται να υπέστη λόγω
αυτού του περιστατικού.
Απόφαση: Η προσφυγή-αγωγή απορρίπτεται εν μέρει ως προδήλως απαράδεκτη και εν μέρει ως προδήλως στερούμενη νομικού ερείσματος. Ο προσφεύγων-ενάγων
καταδικάζεται στα δικαστικά έξοδα.
Περίληψη
Υπάλληλοι – Προσφυγή – Προηγούμενη διοικητική ένσταση – Προθεσμίες – Εκπρόθεσμη άσκηση – Έναρξη νέας προθεσμίας – Προϋπόθεση
– Νέο περιστατικό
(Κανονισμός Υπηρεσιακής Καταστάσεως των υπαλλήλων, άρθρα 90 και 91)
Το δικαίωμα υποβολής αιτήσεως υπό την έννοια του άρθρου 90, παράγραφος 1, του Κανονισμού Υπηρεσιακής Καταστάσεως των υπαλλήλων
των Ευρωπαϊκών Κοινοτήτων (ΚΥΚ) δεν παρέχει στον υπάλληλο τη δυνατότητα να μην τηρήσει τις προθεσμίες που προβλέπουν τα άρθρα
90 και 91 για την υποβολή διοικητικής ενστάσεως και για την άσκηση προσφυγής και να προσβάλει εμμέσως, με την αίτησή του,
προγενέστερη απόφαση την οποία δεν προσέβαλε εμπροθέσμως Κατά συνέπεια, μόνο η ύπαρξη νέων και ουσιωδών περιστατικών μπορεί
να δικαιολογήσει την υποβολή αιτήσεως για επανεξέταση προγενέστερης αποφάσεως η οποία έχει καταστεί απρόσβλητη.
(βλ. σκέψεις 39 και 47)
Παραπομπή:
ΔΕΚ: 13 Νοεμβρίου 1986, 232/85, Becker κατά Επιτροπής, Συλλογή 1986, σ. 3401, σκέψη 8